คลังเตือนอย่าถูกหลอก  ปล่อยกู้นาโนไฟแนนซ์
แก๊งมิจฉาชีพหลอกรากหญ้าปล่อยกู้นาโนไฟแนนซ์และรับฝากเงิน โดยไม่ได้รับอนุญาตจากคลัง
4 เม.ย. 2558

แก๊งมิจฉาชีพหลอกรากหญ้าปล่อยกู้นาโนไฟแนนซ์และรับฝากเงิน โดยไม่ได้รับอนุญาตจากคลัง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้ปรากฏว่ามีผู้แอบอ้างว่าได้รับอนุญาตจากกระทรวงการคลัง ให้ประกอบธุรกิจสินเชื่อรายย่อยเพื่อการประกอบอาชีพภายใต้การกำกับ (นาโนไฟแนนซ์) โดยนอกจากให้สินเชื่อแก่ประชาชนรายย่อยในอัตราสูงกว่าที่กฎหมายกำหนดแล้ว ยังเปิดรับฝากเงินจากประชาชนด้วย
กระทรวงการคลัง แจ้งว่า การประกอบธุรกิจนาโนไฟแนนซ์จะต้องได้รับอนุญาตจากรัฐมนตรีว่าการกระทรวงการคลัง โดยธนาคารแห่งประเทศไทย (ธปท.) เป็นผู้กำกับดูแล และปัจจุบันยังไม่มีผู้ประกอบการรายใดได้รับใบอนุญาตดังกล่าว นอกจากนี้นาโนไฟแนนซ์ก็ไม่ได้รับอนุญาตให้รับเงินฝากจากประชาชน
การกระทำดังกล่าวถือเป็นความผิดตามประกาศคณะปฏิวัติ ฉบับที่ 58 ต้องระวางโทษจำคุกไม่เกิน 1 ปี หรือปรับไม่เกิน 2 หมื่นบาท หรือทั้งจำทั้งปรับ ขณะที่การรับฝากเงินที่ไม่ได้รับอนุญาตถือเป็นความผิดตามพระราชบัญญัติธุรกิจสถาบันการเงิน พ.ศ. 2551 ต้องระวางโทษจำคุกตั้งแต่ 2-10 ปี และปรับตั้งแต่ 2 แสน-1 ล้านบาท ผู้สงสัยสามารถโทรศัพท์สอบถามกับ ธปท. ที่หมายเลข 1213 หรือ สศค. หมายเลข 02-273-9020 ต่อ 3288
ทั้งนี้ กระทรวงการคลังอยู่ระหว่างพิจารณาให้ใบอนุญาตเอกชน 3 รายแรก ก่อนวันหยุดสงกรานต์นี้ ประกอบด้วย บริษัท เงินสดทันใจ บริษัท ไทยเอซ แคปปิตอล และบริษัท แมคคาเล กรุ๊พ โดยคาดว่าจะมีเม็ดเงินเข้าสู่ระบบไม่ต่ำกว่าหมื่นล้านบาทในปีนี้